題郭功甫詩卷
作者：李廌
朝代：宋

paragraphs: 山人跨魚天上來，識者珍重愚者猜。
或呼文舉異童子，林宗獨謂王佐材。
蚩蚩衆目如瞽矇，白馬羽雪皆皚皚。
古有仁賢不愚者，舉足疐路心徘徊。
桐城明府住姑孰，襟裾蕭灑天與才。
讒言屢改耻自雪，政事報成羞援媒。
臨川先生久知己，十年執政居公台。
橫飛後生盡豪俊，往往拔越自草萊。
洪爐造化豈一端，如何不與珽填坯。
盛朝能詩可屈指，少師僕射蘇與梅。
少師新爲地下客，蘇梅骨化成塵灰。
金陵僕射今已老，班班絲雪侵頤腮。
當今儒生迂此道，如使杞柳爲棬杯。
好古愛詩惟有君，獨使筆力驚風雷。
清音繞齒嚼鳴玉，爛光滿紙如瓊瑰。
古原夜燒光奪月，立使萬物有灰煤。
清泉潄石白鑿鑿，湍落急瀨成淵洄。
才雄句險駭人膽，九月秋水灧澦堆。
有時清貞叩玄關，至誠直可歆郊禖。
公才穎栗公望異，牢落下位命何乖。
豈無白虹夜貫斗，猶使寶劍豐城埋。
幾年令尉困下國，板簡青衫趨郡階。
猶將富貴委脫轂，苟不知命安爲懷。
竹溪逸人杜陵翁，當年得意稱壯哉。
直言時病傲宮禁，謂可立致青雲階。
公行孰避蹲草虎，由徑不畏當路豺。
輸忠獻策恃才藻，宰輔切齒全班排。
遂離黼座謫千里，翻疑方直爲禍胎。
杳如躡雲上幽頂，文石嵲屼懸虛崖。
下視黑潭鰐魚窟，山雨潤澤浮蒼苔。
臨危惴惴懼石隕，况更步滑粘青鞋。
上愬逄怒下見誚，慍望寧與羣小偕。
秋江接天夜如練，桂宮隠見瓊瑶臺。
泛舟夜披紫綺裘，興發鼓枻傾金罍。
岸人疑是王子猷，美女揶揄言謔諧。
滄浪水深波浪闊，醉謂止可探一柴。
徜徉濯纓傲巨浸，掬月不得翻委骸。
上皇雖悼屈平善，千載乃得爲朋儕。
秋霜何草不玄黄，蜀山戌削青崔嵬。
馬如蹇馿不慣遠，陟險色變成豗隤。
閣道繁霜曉成澌，古壑暴雨飛陰霾。
散關野哭夜悲怨，倏見鬼燐明巖隈。
長蛇食象留齒骨，猛虎噬人餘釧釵。
故人招庇豈憚遠，軍謀宥密惟參陪。
春雨霢霂興槁苗，膏潤不及枯根荄。
正風寢熄雅頌廢，吾言來自單于垓。
古今廄馬詎爲匹，驊騮駰駱駑與騋。
力良調俊惟騏驥，李杜故得其梧魁。
前輩攀轅讓馳道，下石夾轂謙爭推。
二公當年走聲價，日月左運天旋回。
方今明時廢聲律，將使湮淪如燼煨。
非君鼓吹力主持，是道不世將傾頹。
關西鄙夫懷此憤，白石空煉如女媧。
命違時否口常鈍，如掛風鐸環堵齋。
安得獻言彤庭下，出入金馬如皋枚。
秉鈞廟堂司慘舒，建旌立節如張裴。
古云能詩多坎軻，苟或信矣良可哀。
儻使文章敵天下，再使神禹驅秦淮。